Når havnebadet i Aalborg er vinterlukket, så er det i den grad vinterlukket. Det fandt en ung mand ud af sent natten til fredag, da han drivvåd og kold gerne ville ud derfra. Manden var i beruset tilstand faldet i vandet ved Strandvejen på havnefronten i Aalborg, men han klarede trods den lave vandtemperatur at redde sig selv i land i havnebadet. - Men så kom han altså heller ikke længere, for han stod på den forkerte side af hegnet. Så vi måtte have beredskabet ned og låse op for ham, siger Poul Badsberg, vagtchef ved Nordjyllands Politi. Politiet havde heldigvis sørget for at rekvirere en ambulance også, så den stærkt nedkølede unge mand kunne blive kørt til Aalborg Universitetshospital.
En ung mand faldt i vandet i Aalborg natten til fredag, men reddede sig selv i land til et vinteraflåst havnebad.